На основу члана 164 став 9, Закона о планирању простора и изградњи објеката (``Службени лист ЦГ``, број 64/17) и члана 32 Статута Општине Андријевица (``Службени лист РЦГ- општински прописи``, број 21/04 и 42/06 и ``Службени лист ЦГ – општински прописи, број 2/11 и 21/13), уз претходну сагласност Министарства одрживог развоја и туризма број. 101-25/129 од 20.03.2018.године,Скупштина општине Андријевица, на сједници одржаној 22.03.2018. године, донијела је

**О Д Л У К У**

**o накнади за комунално опремање**

**грађевинског земљишта за бесправне објекте**

1. **ОСНОВНЕ ОДРЕДБЕ**

**Члан 1**

Овом одлуком прописују се услови, начин, рокови и поступак плаћања накнаде за комунално опремање грађевинског земљишта за бесправне објекте.

**Члан 2**

Изрази који се у овој одлуци користе за физичка лица у мушком роду подразумијевају исте изразе у женском роду.

**Члан 3**

За све бесправне објекте плаћа се накнада за комунално опремање грађевинског земљишта.

Накнада се обрачунава на основу елабората премјера изведеног стања изграђеног објекта, израђеног од стране лиценциране геодетске организације и овјереног од стране катастра (у даљем тексту: елаборат).

**Члан 4**

Накнаду за комунално опремање грађевинског земљишта (у даљем тексту: накнада) плаћа власник бесправног објекта.

**Члан 5**

Накнада се утврђује у зависности од:

1. Степена опремљености грађевинског земљишта;
2. Просјечних трошкова комуналног опремања

**Члан 6**

Подручје општине Андријевица дијели се на четири зоне у складу са графичким прилогом који је саставни дио ове одлуке и то:

**ЗОНА 1**

Обухвата простор од раскрснице према бившој ЗЗ ``Андријевица`` до Бензинске пумпе, источно од раскрснице до солитера``, онда у правцу сјевера испод ``солитера``, зграде општине и стамбених зграда и западно до Бензинске пумпе, од раскрснице западно до пута за Божиће обухватајући зелену пијацу и пословне објекте, а онда у правцу сјевера паралелно са Ул. ``Б. Делетићас`` до изнад па источно до бензинске пумпе.

**ЗОНА 2**

Обухвата простор који се налази од моста на ријеци Злоречица на регионалном путу Андријевица – Мурино, а затим иде низводно ријеком Злоречицом испор ``старе Андријевице`` до школе и поред трафостанице излази на регионални пут Андријевица – Беране, затим иде изнад среских зграда`` и у правцу југа све до раскрснице Андријевица – Коњухе – Мурина и овим путем се спушта до почетне тачке на мосту на Злоречици.

**ЗОНА 3**

Обухвата простор од Ветеринарске станице на југу све до ``Соко Штарка`` на сјеверу, а затим до ``Термовента`` на сјеверозападу тј. Простор који је обухваћен ГУП-ом општине Андријевица.

**ЗОНА 4**

Захвата преостали простор општине Андријевица, који није дефинисан зонама 1, 2 3 и 4 на подручју Просторно урбанистичког плана Андријевица.

**Члан 7**

За бесправно изграђене објекте накнада за уређење грађевинског земљишта плаћа се сходно критеријумима из члана 5 ове одлуке у следећем износу:

|  |  |  |  |  |
| --- | --- | --- | --- | --- |
| ЗОНА | 1 | 2 | 3 | 4 |
| (Износ €/м2) | 14,00 | 12,00 | 8,00 | 0,00 |

Износ накнаде из става 1 овог члана:

* За бесправне објекте накнада се увећава 5% ако се увећани износ плати једнократно
* За бесправне објекте накнада се увећава за 20% ако власник бесправног објекта захтијева да и увећани износ плати у ратама
* За бесправне објекте основног становања накнада се увећава за 2,5%који износ се може плаћати једнократно или у једнаким мјесечним ратама , у складу са захтјевом власника бесправног објекта

**2 НАЧИН, РОКОВИ И ПОСТУПАК ПЛАЋАЊА НАКНАДЕ**

**Члан 8**

Обрачун накнаде у складу са овом Одлуком врши надлежни орган локалне управе, а на основу елабората.

Власник бесправног објекта, који је поднио захтјев за легализацију, подноси надлежном органу локалне управе захтјев за уређивање односа у погледу плаћања накнаде за комунално опремање грађевинског земљишта.

Начин плаћања накнаде, обавезе, рокови извршења обавеза и друга питања у вези накнаде утврђују се рјешењем .

Рјешење из става 3 овог члана доноси орган локалне управе

Накнада се уплаћује на уплатни рачун Буџета општине Андријевица.

**Члан 9**

Једнократно плаћање подразумијева плаћање накнаде за комунално опремање у цјелокупном износу у року од 7 (седам) дана од дана правоснажности рјешења из чл.8 ове одлуке.

Код утврђивања плаћања у ратама, новчани износ накнаде утврђен у рјешењу, власник бесправног објекта плаћа у једнаким мјесечним ратама, наведеним у захтјеву, а највише у 120 мјесечних рата.

Изузетно од става 1 овог члана власник бесправног објекта основног становања износ накнаде плаћа у једнаким мјесечним ратама, наведеним у захтјеву, а највише 240 мјесечних рата.

Надлежни орган локалне управе након правоснажности рјешења из члана 8 ове одлуке, уплате цјелокупног износа, односно прве рате и достављања средстава обезбјеђења, издаје потврду као доказ о уређености односа у погледу плаћања накнаде за уређивање грађевинског земљишта.

**Члан 10**

Код плаћања накнаде у ратама уговора се редовна камата, затезна камата и одговарајућа средства обезбјеђења плаћања.

За период кашњења у плаћању, обвезнику плаћања се обрачунава затезна камата у складу са прописима којима се уређује област затезне камате.

Код плаћања накнаде у ратама власник бесправног објекта је дужан да обезбиједи средства обезбјеђења плаћања и то:

* Правна лица, неопозиву банкарску гаранцију ``без приговора`` наплативу ``на први позив``, на уговорени износ накнаде, у складу са важећим законским прописима, или банкарску револвинг гаранцију ``без приговора`` наплативу на ``први позив`` у вриједности 12 мјесечних рата утврђене накнаде и хипотеку на објекту за који се обрачунава накнада;
* Физичка лица – хипотеку на објекту за који се обрачунава накнада.

Уколико власник бесправног објекта закасни са плаћањем дуже од три мјесеца, сматраће се доспјелим цјелокупни износ дуга па ће Општина активирати средство обезбјеђења.

**3 НАДЗОР**

**Члан 11**

Надзор над споровођењем ове одлуке врши орган локалне управе надлежан за послове у ређења простора и орган локалне управе надлежан за послове утврђивања, наплате и контроле локалних јавних прихода.

**4 ЗАВРШНА ОДРЕДБА**

**Члан 12**

Ова одлука ступа на снагу осмог дана од дана објављивања у ``Службеном листу ЦГ – општински прописи``

Број: 030-11/2018-02/10

Андријевица,22.03.2018. Године,

**СКУПШТИНА ОПШТИНЕ АНДРИЈЕВИЦА**

**П р е д с ј е д н и к,**

Добрашин Лалевић, с,р.